**A magyar kultúra napja Grácban**

A magyar kultúra napja kifejezésről elsőként talán a himnusz születésnapja vagy Kölcsey Ferenc jut eszünkbe, ám a június 7-én Grácban megrendezett magyar kultúra napja (avagy Tag der ungarischen Kultur) nevű rendezvény ennél jóval sokoldalúbb volt.

Az esemény nagyszerű lehetőséget kínált az egyetem elméleti és alkalmazott fordítástudományi programjában résztvevő magyar diákoknak és a magyarul tanuló osztrák hallgatóknak arra, hogy bemutathassák nyelvi és prezentációs készségüket, valamint jó alkalom volt arra is, hogy gyakorolják a nagyobb csoport előtt történő előadást. Ami talán mégis igazán különlegessé tette ezt a rendezvényt, az a mesterszakos tolmácshallgatók bemutatkozása volt, hisz egész nap tolmácsolást biztosítottak az előadások iránt érdeklődőknek.

A tanulók prezentációi a magyar kultúra széles spektrumát mutatták be. Az átfogó magyar nyelvvel és a nemzet szimbólumaival kapcsolatos előadásokat a konkrétabb, irodalmi és történelmi témák követték (pl. az 1848-as szabadságharc és az 1956-os forradalom), majd híres magyar személyiségeket elevenítettek fel az előadók a sport és a tudomány területén (pl. Szent-Györgyi Albert, Puskás Ferenc, vagy Egerszegi Krisztina).

Az egész napos előadás-sorozatot a tanszék menzája által kínált magyaros ebéd szakította félbe, ahol zöldborsólevestől túrógombócon át a hortobágyi húsos palacsintáig számos magyar specialitást kóstolhattak meg az érdeklődők. A nagyszerű ebéd után folytatódtak az előadások, ezúttal a változatos témák a magyar irodalom jelentőségén kívül érintették a magyar és osztrák munkaerőpiac összehasonlítását és egyéb kultúrpolitikai kérdéseket is.

A napot Zita Veit *„Liebe, Wein und Freiheit… Pusztaromantik im Dienste der deutschen Romantik”*című könyvének bemutatója folytatta, majd az ő nevéhez fűződő *„Zweisprachige Lebensgeschichten in Graz - Kétnyelvű élettörténetek Grazból”* nevű projekt gyümölcsét tekinthették meg az érdeklődők az épület előterében. A kétnyelvű kérdés-felelet alapú történetek megtekinthetők a Merangasse 70. szám alatt, valamint a projektben résztvevő … iskolában. A nap megkoronázásaként Balázs Géza, a budapesti ELTE professzora tartott egy rendkívül érdekes előadást, mely a *„Szólások, közmondások és nyelvtörténet”* címet viselte.

A gráci magyar kultúra napjának megrendezésére idén került sor először, de szívből reméljük, hogy nem utoljára. Bátran elmondható, hogy nemcsak a rendezvényen megjelent érdeklődőknek, de az előadóknak és a tolmácshallgatóknak is nagyszerű élményt nyújtott ez a nap.